Virossa tehdyn selvityksen mukaan suomalaiset ovat prostituoitujen suurin asiakasryhmä Tallinnassa. Suomalaisten jälkeen palveluita käyttävät eniten virolaiset ja ruotsalaiset.

Virossa julkaistun tutkimuksen mukaan suomalaiset ovat prostituoitujen suurin asiakasryhmä Tallinnassa.

Terveyden edistämisen instituutin raporttiin haastateltiin viime vuonna 210 prostituoitua ja suurimmalla osalla heistä oli ollut suomalaisia asiakkaita. Suomalaisten jälkeen eniten prostituoitujen palveluita Tallinnassa ostavat virolaiset ja ruotsalaiset.

Selvityksestä kirjoittaa Postimees-lehti.

Valtaosalla haastatelluista eli 172:lla prostituoidulla oli ollut kuluneen vuoden aikana suomalaisia asiakkaita. Vastaavasti 149:llä oli ollut virolaisia, 134:llä ruotsalaisia, 64:llä englantilaisia ja 39:llä italialaisia asiakkaita vuoden aikana.

Yli puolet prostituoiduista saanut sukupuolitaudin

Terveyden edistämisen instituutin tutkimuksen päätarkoituksena oli selvittää Tallinnassa toimivien prostituoitujen terveydentilaa. Puolella haastatelluista oli todettu viimeisen vuoden aikana jokin sukupuolitauti. Yleisin sukupuolitauti oli klamydia, joka oli diagnosoitu noin neljänneksellä vastaajista.

Tutkimukseen haastatelluille tehtiin hiv-testi ja heistä kuusi prosenttia osoittautui viruksen kantajiksi. Valtaosa hiv-positiivista oli käyttänyt huumeita suonensisäisesti.

Lähes kaikki prostituoidut sanoivat käyttävänsä asiakkaidensa kanssa kondomia.

Lähteet: Yle Uutiset